**Ministru kabineta noteikumu projekta “Grozījumi Ministru kabineta 2020.gada 9.jūnija noteikumos Nr.380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem”” (turpmāk - Noteikumu projekts) mērķis ir aktualizēt Ministru kabineta 2020. gada 9. jūnija noteikumus Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem” (turpmāk – MK noteikumi Nr. 380), atbilstoši sabalansētam pieejamam un papildus nepieciešamajam valsts budžeta finansējumam, samazinot individuālo aizsardzības līdzekļu un medicīnisko ierīču kopējo vajadzības apjomu no trim mēnešiem uz tādu apjomu, kas kopskaitā ar jau iegādāto preču apjomu nodrošina divu mēnešu apjoma rezervi visās preču pozīcijās, kā arī, lai efektivizētu esošo tiesisko regulējumu, kas attiecināms uz individuālo aizsardzības līdzekļu un medicīnisko ierīču izsniegšanas procesu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Aizsardzības ministrijas iniciatīvas, lai pielāgotu, atbilstoši faktiskajai finanšu situācijai, un efektivizētu esošo tiesisko regulējumu, kas attiecināms uz individuālo aizsardzības līdzekļu un medicīnisko ierīču iegādes procesu.Noteikumu projekta mērķis ir aktualizēt MK noteikumu Nr. 380 regulējumu, atbilstoši sabalansētam pieejamam un papildus nepieciešamajam valsts budžeta finansējumam, samazinot individuālo aizsardzības līdzekļu un medicīnisko ierīču kopējo vajadzības apjomu no trim mēnešiem uz tādu apjomu, kas kopskaitā ar jau iegādāto preču apjomu nodrošina divu mēnešu apjoma rezervi visās preču pozīcijās.Noteikumu projekta spēkā stāšanās paredzēta normatīvajos aktos noteiktajā vispārējā kārtībā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atsaucoties uz MK noteikumu Nr. 380 sākotnējās ietekmes novērtējumā (anotācijā) norādīto, ka atbilstoši Ministru kabineta 2020. gada 27. aprīļa rīkojumam Nr. 220 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem””, Centrs veic MK noteikumos Nr. 380 paredzētās iegādes, nepārsniedzot 45 734 760 *euro* un pārtraucot iegādes pie minētā finanšu resursu apjoma sasniegšanas. Uz 2020. gada 1. septembri ar Finanšu ministra rīkojumiem Centram piešķirti 39 682 946 euro, no tiem izlietoti 34 252 251.22 euro un rezervēti maksājumiem 1 203 569.96 euro. No minētā ir secināms, ka uz šo brīdi Noteikumu Nr. 380 4. punktā ietvertais, trīs mēnešu preču apjoms par plānotajiem atlikušajiem pieejamajiem finanšu līdzekļiem 10 278 938 *euro* (t.sk. 4 227 124 *euro* atlikums no ar Finanšu ministra rīkojumiem piešķirtā finansējuma) nav iegādājams pilnā apmērā. Papildus finansējuma piesaiste vai novirzīšana pilna apjoma preču iegādei no atbildīgo institūciju puses nav piedāvāta. Līdz ar to ir konstatējama nepieciešamība samazināt iegādājamo preču apjomu, lai nodrošinātu uzdevuma izpildi tādā apjomā, kāda ir iespējama pieejamo finanšu līdzekļu ietvaros. Tajā pat laikā ir norādāms, ka šāds priekšlikums ir veidots, pamatojoties uz šī brīža objektīvo iesaistīto institūciju nepieciešamību, ņemot vērā Centra noliktavās esošo epidemioloģiskās drošības nodrošināšanas resursu skaitu, kas daudzās pozīcijās jau šobrīd sasniedz divu mēnešu rezervi, tādēļ šīs kategorijas nav iekļautas Noteikumu projektā kā iegādājamie resursi. Aprēķini ir veikti, saskaņā ar iesaistīto institūciju sniegto nepieciešamību datiem, kas ir Valsts ugunsdzēsības un glābšanas dienesta rīcībā un kas, pēc aprēķinu veikšanas, ir iekļauti noteikumu projekta redakcijā – 2. punktā. Gadījumā, ja arī samazinātā preču apjoma iegādei pieejamais finanšu līdzekļu apjoms nebūs pietiekams, Aizsardzības ministrija sniegs priekšlikumu finanšu resursu pārdalei no aizsardzības resorā ieekonomētajiem līdzekļiem pandēmijas ietekmē ne vairāk kā 10 000 000 *euro* uz valsts budžeta programmu 02.00.00 “Līdzekļi neparedzētiem gadījumiem” 2020. gadā, kas būs izmantojami MK rīkojumā minēto preču iegādei, veicot grozījumu MK 2020. gada 27. aprīļa rīkojumā Nr. 220 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”. Meklējot iespējamos risinājumus, lai sabalansētu pieejamo un papildus piesaistāmo finanšu līdzekļu iespējas ar iesaistīto institūciju nepieciešamo resursu apjomiem epidemioloģiskās drošības nodrošināšani, Aizsardzības ministrija piedāvā noteikt tāda apjoma individuālo aizsardzības līdzekļu un medicīnisko ierīču iegādes, kas kopskaitā ar Centra iegādātajām un tā noliktavā esošajām precēm (dati uz 2020. gada 25. septembri) veidotu vismaz divu mēnešu nepieciešamo apjomu, par pamatu ņemot ārkārtējās situācijas laikā veikto iegāžu finanšu datus, iegāžu cenas un piedāvājumu. Aprēķinu rezultātā identificētās preču kategorijas, kurās nepieciešams veikt papildus iegādes, lai sasniegtu iesaistītajām institūcijām nepieciešamo divu mēnešu apjomu, ir norādītas Noteikumu projekta 1. punktā, turpat arī minēts konkrēts skaits, ko nepieciešams iegādāties, lai šo divu mēneša apjoma rezervi izveidotu. Vienlaikus, no ārkārtējās situācijas laikā veikto iegāžu pieredzes, ir secināms, ka Centrs nevarēs iegādāties identiski precīzu preču skaitu, kas minēts Noteikumu projekta 2. punktā, jo tas mainīsies, atbilstoši piegādātāja piedāvātajam iepakojumos esošajam preču skaitam. Centrs veiks preču iegādes veselos iepakojumos, tādēļ iegādes rezultātā preču skaits varētu tikt noapaļots gan uz augšu, gan uz leju, atbilstoši faktiskajai situācijai.Aizsardzības ministrija ir veikusi tiesisko un faktisko apstākļu analīzi un plāno piemērot Publisko iepirkumu likumu šīm iegādēm, proti, izvēlēties atbilstošāko Publisko iepirkumu likumā noteikto iepirkuma procedūru katrai iegādei atsevišķi, tik tālu, cik to pieļauj epidemioloģiskā situācija. Ņemot vērā līdzšinējo pieredzi, ka iesaistītās institūcijas nepietiekošā intensitātē veic publiskos iepirkumus, lai iegādātos individuālos aizsardzības līdzekļus un medicīniskās ierīces, tādējādi paļaujoties tikai uz Centra noliktavās esošajām valsts materiālajām rezervēm, ir secināms, ka to apjoms šādā veidā iespējams tiek nelietderīgi samazināts. Šādu iemeslu dēļ tiek uzsvērts iesaistīto institūciju pienākums iespēju robežās individuālos aizsardzības līdzekļus un medicīniskās ierīces iegādāties patstāvīgi publisko iepirkumu ietvaros un tos pilnībā nodrošināt sākot ar šī noteikumu projekta spēkā stāšanos. Epidemioloģiskās drošības nodrošināšanas resursu pieprasījums no Centra noliktavas ir pieļaujams vienīgi pie apstākļiem, ja iesaistītā institūcija nespēj nodrošināt šo resursu iegādi publisko iepirkumu procedūru ietvaros un var to pamatot apgādes koordinatoram ar pierādījumiem. Šāds iesaistīto institūciju pienākuma uzsvērums nav saistīts ar tiesiskās situācijas maiņu vai šāda noregulējuma paredzēšanu Noteikumu projektā, jo tāds ir eksistējis kopš Covid-19 infekcijas izplatības pārvaldības likuma spēkā stāšanās. Minētā likuma deleģējums Centram - veikt individuālo aizsardzības līdzekļu un medicīnisko ierīču centralizētas iegādes ir orientēts uz šo preču iegādi kā valsts materiālo rezervju iegādi, nevis iesaistīto institūciju ikdienā nepieciešamajām precēm. Ar minēto regulējumu Centrs ir noteikta kā individuālo aizsardzības līdzekļu un medicīnisko ierīču centralizētā iepirkumu institūcija valsts materiālo rezervju izveidei un uzturēšanai.  |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Veselības ministrija, Valsts aizsardzības militāro objektu un iepirkumu centrs, Nacionālais veselības dienests, Neatliekamās medicīniskās palīdzības dienests. |
| 4. | Cita informācija | Nav  |

|  |
| --- |
| II**. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrību kopumā. |
| 2. | Tiesiskā regulējuma ietekme uz tautsaimniecību un administratīvo slogu | Covid – 19 infekcijas izplatību šobrīd nav iespējams prognozēt, tādēļ nav iespējams prognozēt Noteikumu projekta ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav |
| 2. | Atbildīgā institūcija | Aizsardzības ministrija, Veselības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav  |
| 2. | Sabiedrības līdzdalība projekta izstrādē | Ņemot vērā to, ka Noteikumu projekts tiek virzīts steidzamības kārtībā, sabiedrības iesaiste Noteikumu projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts un pašvaldību institūcijas, Valsts aizsardzības militāro objektu un iepirkumu centrs, Valsts ugunsdzēsības un glābšanas dienests, Patērētāju tiesību aizsardzības centrs, Veselības inspekcija, Nacionālais veselības dienests, Neatliekamās medicīniskās palīdzības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Projekta izpilde tiks nodrošināta Valsts aizsardzības militāro objektu un iepirkumu centra esošo funkciju un cilvēkresursu ietvaros. |
| 3. | Cita informācija | Aizsardzības ministrija (Valsts aizsardzības militāro objektu un iepirkumu centrs) nodrošinās prioritāro institūciju un vajadzību sarakstā minēto epidemioloģiskās drošības nodrošināšanas resursu iegādi, atbilstoši Ministru kabineta 2020. gada 27. aprīļa rīkojumā Nr. 220 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”” norādītajam, iesniedzot līdzekļu pieprasījumus Finanšu ministrijā. |

Ministru prezidenta biedrs,

aizsardzības ministrs Artis Pabriks

Vīza: Valsts sekretārs Jānis Garisons

Ieva  Gulbe 67300272, 266883419

ieva.gulbe@vamoic.gov.lv